Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 57/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„MOJAMA DE BARBATE“

EU št.: PGI-ES-01210-AM01 – 3. oktober 2018

ZOP ( ) ZGO (X)

1. Skupina vložnikov in pravni interes

Consejo Regulador de las Indicaciones Geográficas Protegidas Mojama de Barbate y Mojama de Isla Cristina,

Glorieta del Agua no 4, planta 2, módulo 9 41940 Tomares Seville SPAIN Tel. +34 954151823

E-naslov: consejoregulador@consejoreguladordelamojama.com

Pravni interes skupine vložnikov temelji na dejstvu, da je organ, ki je odgovoren za upravljanje zaščitene geografske označbe „Mojama de Barbate“, in prvotni vložnik zahteve za registracijo imena.

2. Država Članica ali tretja država

Španija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☒ Dokazilo o poreklu

☒ Metoda proizvodnje

☐ Povezava

☒ Označevanje

☐ Drugo [Navedite.]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Na splošno obstajajo trije glavni razlogi za spremembe:

— v obdobju po registraciji ZGO, ko se je preverjala specifikacija proizvoda, se je izkazalo, da zaradi obrtniške narave proizvoda ni mogoče izpolniti nekaterih zahtev ali da jih je zelo težko izpolniti. Ta dokument vsebuje popravke nekaterih ugotovljenih napak. Nobena od sprememb ne zmanjšuje kakovosti proizvoda ali vpliva na njegove posebne značilnosti;

— odstranjeni so nekateri opisi, saj k specifikaciji proizvoda niso ničesar dodali, temveč so jo le zapletli in upočasnili postopek preverjanja;

— razširjeni so nekateri oddelki, ki se štejejo za bistvene, na primer opis ronqueo [tradicionalni postopek razreza], da se olajša preverjanje.

Oddelek B. Opis proizvoda

5.1. V prvem odstavku oddelka B specifikacije proizvoda in v točki 3.2 enotnega dokumenta se beseda „sazonado“ („začini“) nadomesti z besedo „salado“ („soli“). To je bila napaka, ki se popravi. Pravilen opis proizvoda v skladu s španskim pravom je „salado y seco“ („soljen in sušen“). Izraz „sazonado“ se uporablja za živila, ki so sezonska, tj. zrela ali optimalno zrela.

5.2. V tretjem odstavku oddelka B specifikacije proizvoda in točki 3.2 enotnega dokumenta, kjer je opredeljena kategorija „Extra“, se črta besedilo „in je manj mastna“. — V četrtem odstavku oddelka B specifikacije proizvoda in točki 3.2 enotnega dokumenta, kjer je opredeljena kategorija „Primera“, se črta besedilo „in ima višjo vsebnost maščobe“. To besedilo se črta, ker gre zgolj za opis, ki ne prispeva nobenih informacij glede posebnih značilnosti proizvoda.

5.3. V šestem odstavku oddelka B specifikacije proizvoda in v točki 3.2 enotnega dokumenta se parameter „humedad relativa“ („relativna vlažnost“) nadomesti z „actividad de agua“ („vodna aktivnost“). To je bila napaka, saj je relativna vlažnost okoljski parameter, z vodno aktivnostjo pa se meri vlažnost v živilu. Ugotovljeno je bilo, da mora biti vodna aktivnost (aw) nižja od 0,9.

5.4. V prvem odstavku pododdelka B.1 specifikacije proizvoda in v točki 3.3 enotnega dokumenta se teža modroplavutega tuna spremeni iz 200 kg v 150 kg. To je utemeljeno zaradi manjše velikosti rib, ki se trenutno ulovijo, pri čemer je seveda upoštevana najmanjša dovoljena velikost rib, tako da se kakovost končnega proizvoda ne poslabša.

5.5. V pododdelku B.2 specifikacije proizvoda se iz tabele črtajo aerobne mezofilne bakterije, saj niso patogeni mikroorganizmi. Zajete so v horizontalna pravila in ne izboljšujejo kakovosti proizvoda.

5.6. Tabela težkih kovin se iz pododdelka B.2 specifikacije proizvoda premakne v pododdelek B.1. Pododdelek B.1, ki zajema surovine, je oddelek, v skladu s katerim je treba preveriti vsebnost težkih kovin. Sprememba je posledica tega, da je treba vedeti, kakšna je koncentracija težkih kovin, preden se sveži kosi vnesejo v proizvodni proces. S tem se zagotovi, da končni proizvodi niso nikoli izdelani iz surovin z visoko vsebnostjo težkih kovin.

Oddelek D. Dokazila o poreklu proizvoda z geografskega območja

5.7. V točki 3 oddelka D specifikacije proizvoda se črta zahteva, da je treba pri proizvodnih ladijskih dnevnikih „upoštevati predlogo, ki jo sprejme regulativni odbor“, saj je proizvodni ladijski dnevnik orodje, ki ga gospodarski subjekti uporabljajo za notranje spremljanje, zato regulativni svet ne bi smel biti vključen. — V oddelku D se črta tudi celotni zadnji odstavek, tj. „Svet mora certificiranim obratom za soljenje izdati oštevilčene oznake, ki služijo kot potrdilo o izvoru in obrtniških postopkih, ko se proizvodi dajo na trg“. Črta se, ker oštevilčene oznake niso potrebne za nadzor proizvodov, ki se lahko učinkovito izvede z identifikacijskimi številkami proizvoda in serije. Odstranitev te zahteve olajšuje dajanje proizvoda na trg.

Oddelek E. Opis metode proizvodnje

5.8. Točka c oddelka E specifikacije proizvoda z naslovom „ Ronqueo (razrez tuna)“ je bila pripravljena na splošno, da bi se podrobneje opisal postopek, ki se šteje za enega izmed najpomembnejših korakov pri proizvodnji kakovostnih proizvodov „mojama“. — V drugem odstavku se črta besedilo: „telo tuna se odpre in odstrani se hrbtenica“ in se nadomesti z naslednjim: „naredi se zareza vzdolž linije med trebušno plavutjo in podrepnimi plavutkami; nato se naredi še ena zareza vzdolž linije med hrbtno plavutjo in hrbtnimi plavutkami. Prav pri tem koraku nastaja zvok, ki daje postopku ime: ronqueo. Pri drgnjenju noža ob hrbtenico nastaja zvok, ki spominja na smrčanje (ronquido v španščini). Po tem, ko se naredita opisani zarezi, se naredita nadaljnji dve zarezi, po ena na vsaki strani ribe, in sicer kjer se telo stika s trebušno plavutjo. Namen teh zarez je ločiti zgornja dva dela (negros ali descargamentos) od spodnjih dveh delov (blancos ali descargados).“ — V tretjem odstavku se črta besedilo: „Koža, preostale kosti in temno meso se odstranijo iz ledvenih delov. Po čiščenju se štirje ledveni deli, pridobljeni iz zgornjih delov, in štirje ledveni deli, pridobljeni iz spodnjih delov, umijejo in razrežejo na trakove. Dolžina trakov je odvisna od širine ledvenega dela tuna. Debelina ne sme presegati 5 cm.“ in se nadomesti z naslednjim: „Odstrani se koža in ledveni deli se ločijo od preostalega tuna. Iz ledvenih delov se odstranijo kosti in sangacho (to je tradicionalno ime za trak temnejšega mesa, ki poteka po celotni dolžini ribe in ki nastane zaradi strjevanja krvi). S tem se pridobijo štirje ledveni deli, ki so uvrščeni v kategorijo ‚Extra‘, in štirje deli, ki so uvrščeni v kategorijo ‚Primera‘. Po čiščenju se umijejo in razrežejo na trakove, ki sčasoma postanejo proizvodi ‚mojama‘. Dolžina trakov je odvisna od širine ledvenega dela tuna.“ — V tretjem odstavku se črta tudi zahteva, da trakovi ne smejo biti debelejši od 5 cm. Razrez se naredi ročno, kar pomeni, da so trakovi, ki nastanejo, nepravilne oblike, tudi če je oseba, ki reže tuna, visoko usposobljena. Če trak na kateri koli točki preseže 5 cm, zaradi nepravilnosti ni mogoče pridobiti certifikata, čeprav je bil postopek izveden brezhibno. Poleg tega se zaradi razlogov, pojasnjenih v točki 5.2, v tem oddelku črtajo sklicevanja na količino maščob pri razvrstitvi pridobljenih ledvenih delov.

5.9. V točki d oddelka E specifikacije proizvoda z naslovom „Soljenje“ se črta zahteva, da mora biti plast soli debela od 2 do 4 cm. Črta se, ker so preverjanja, opravljena v enem letu, pokazala, da je zaradi nepravilnostih v soli težko opraviti natančne meritve. Pomembno je, da so ledveni deli v celoti pokriti s soljo in da se drug drugega nikoli ne dotikajo. — V točki d se zaradi istega razloga črta tudi besedilo: „Trakovi tuna so v celoti prekriti, da se zagotovi enakomerna porazdelitev soli.“ in se nadomesti z naslednjim: „pri čemer se zagotovi, da se med seboj ne dotika noben ledveni del tuna. Sol treba razporediti enakomerno in zagotoviti, da so trakovi tuna v celoti prekriti.“ — Poleg tega se v točki d beseda „tuna“ nadomesti z besedami „ledveni del tuna“, da se zagotovi natančnejši opis surovine. To velja tudi za točki e in g oddelka E specifikacije proizvoda, tako da je surovina v celotnem besedilu opisana kot „ledveni del tuna“. — V točki d se čas soljenja spremeni iz „od 18 do 36 ur“ v „od 18 do 50 ur“, saj so opravljena preverjanja pokazala, da morajo biti debelejši kosi soljeni dlje.

5.10. V drugem odstavku točke e oddelka E specifikacije proizvoda z naslovom „Umivanje ledvenih delov“ se črta besedilo: „trakove se da v korita z mrzlo vodo in se jih nato pusti počivati“ in se nadomesti z naslednjim: „trakove ledvenih delov se da v mrzle vodne kopeli. Najprej se jih umije, da se odstrani vsa sol, ki se jih oprijema. Nato se jih da v mrzle vodne kopeli in se jih pusti počivati“ Namen te spremembe je zgolj izboljšati opis postopka, da se olajša preverjanje glede na specifikacijo. — V istem odstavku se črta besedilo: „med tem postopkom se voda zamenja tri- do štirikrat.“ in se nadomesti z naslednjim: „voda se zamenja vsaj enkrat.“ Spremeni se zato, ker so preverjanja pokazala, da vode ni treba tolikokrat zamenjati.

5.11. Točki g in h oddelka E specifikacije proizvoda sta bili združeni v eno točko g z naslovom „Sušenje“, saj je tako postopek natančneje predstavljen. Razdelitev na dve točki je dejansko nenaravna, saj ne gre za dve ločeni dejavnosti (obdelava in sušenje), ampak za en neprekinjen postopek (sušenje), ki poteka v obratu za sušenje, v katerem se umiti in po potrebi stisnjeni trakovi ledvenih delov tuna posušijo in se tako pridobijo suhi trakovi ledvenih delov tuna za končni proizvod. Vključijo se različne zahteve, ki so navedene spodaj in se štejejo za potrebne za izvedbo boljšega preverjanja glede na specifikacijo. — Četrti odstavek točke g zdaj vključuje besedilo „vendar ne sme trajati manj kot 15 dni“, da se določi najkrajši čas naravnega sušenja. — V petem odstavku o mešanem postopku se popravi napaka glede najvišje dovoljene temperature. Spremeni se iz 16 o v 17 o in določi se najkrajše obdobje sušenja, ki ne sme trajati manj kot 15 dni. — V šestem odstavku o sušenju v tunelih se črta čas, opredeljen za sušenje „od 15 do 21 dni“. Zdaj je določeno le, da mora postopek trajati „najmanj 12 dni“. Ta čas se spremeni, ker so preverjanja pokazala, da 12 dni sušenja zadostuje za pridobitev popolnega proizvoda „mojama“, ki ustreza zahtevani kakovosti. — V petem in šestem odstavku se pojasni, da je „vlažnost“, ki se preverja v obratih, „relativna vlažnost“.

5.12. Točka i postane točka h zaradi preštevilčenja po združitvi prejšnjih točk. — Odpravi se napaka, in sicer se izraz „ledveni del“ spremeni v „mojama“, saj v tej fazi postopka dejansko gre že za ta proizvod. — Črta se besedilo „preostalo odvečno zunanjo oksidirano maščobo, ki je lahko škodljiva ali povzroči slab okus“ in se nadomesti z naslednjim: „zunanje nepravilnosti, ki škodujejo podobi proizvoda“. To natančneje opiše postopek. — Črta se besedilo „iz delov, ki se neposredno dotikajo delov za kategorijo ,Extra‘“ in „torej dlje od hrbtenice tuna“, ker je odveč.

5.13. Točka j postane točka i zaradi navedenega preštevilčenja. Besedilo v tej točki in točki 3.2 enotnega dokumenta se spremeni, da se izboljša besedilo, vključijo nova vrsta pakiranja in plastični pladnji ter črtajo opisni izrazi. Staro besedilo: „Pakiranje in identifikacija: ‚Mojama de Barbate‘ je vakuumsko pakirana v prozornem plastičnem ovitku, ustrezno označena, razrezana na koščke ali rezine različne teže, v oljčnem ali sončničnem olju. Lahko je tudi v steklenih kozarcih, narezana na rezine, v oljčnem ali sončničnem olju. ‚Mojama de Barbate‘ je treba zapakirati v podjetju samem, da se ohranijo fizikalno-kemijske in organoleptične lastnosti, nastale ob koncu postopka, zlasti vsebnost soli in relativna vlažnost.“ Novo besedilo: „Pakiranje in identifikacija: Proizvod je lahko vakuumsko pakiran v prozorne plastične vrečke, in sicer v različno težkih kosih ali narezan na rezine. Lahko je pakiran tudi na plastičnih pladnjih ali v steklene kozarce, in sicer narezan na rezine v oljčnem ali sončničnem olju. Proizvod je treba zapakirati pri viru, da se ohranijo fizikalne in kemijske lastnosti, pridobljene ob koncu postopka, zlasti vsebnost soli in vodna aktivnost.“ — Ustrezno se spremenijo sklicevanja na predstavitev končnega proizvoda v oddelku B „Opis proizvoda“.

Oddelek H. Označevanje

5.14. Iz oddelka H specifikacije proizvoda z naslovom „Označevanje“ se črta zahteva glede oštevilčenih oznak, kot je navedeno zgoraj (glej spremembo 5.7). Iz oddelka H in točke 3.6 enotnega dokumenta se črta tudi zahteva glede uporabe simbola regulativnega odbora za ZGO, ki je bil nepravilno poimenovan kot „simbol zaščitene geografske označbe“. Zahteva glede uporabe logotipa ZGO Evropske unije se seveda ohrani. V oddelku H in točki 3.6 enotnega dokumenta se torej črtata besedilo „Na nalepki je treba obvezno uporabiti tudi simbol zaščitene geografske označbe, ki je prikazan spodaj.“ in podoba zadevnega simbola.

ENOTNI DOKUMENT

„MOJAMA DE BARBATE“

EU št.: PGI-ES-01210-AM01 – 3. oktober 2018

ZOP ( ) ZGO (X)

1. Ime [ZOP ali ZGO]

„Mojama de Barbate“

2. Država Članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.7 Sveže ribe, mehkužci in raki ter iz njih pridobljeni proizvodi

3.2. Opis proizvoda, za katerega se uporablja ime iz točke 1

Proizvod „Mojama de Barbate“ je pripravljen iz najboljšega dela tuna, ki je znan kot ledveni del, in sicer iz zgornjih in spodnjih ledvenih delov, ki se obdelajo s soljenjem in sušenjem na zraku ali v predorih, zasnovanih za ta namen.

„Mojama de Barbate“ se razvršča v dve kategoriji, in sicer „Extra“ ali „Primera“.

V kategorijo „Extra“ se uvršča proizvod, ki se pridobiva iz notranjega ledvenega dela, tj. dela, ki je v stiku s hrbtenico tuna.

V kategorijo „Primera“ se uvršča proizvod, ki se pridobiva iz ledvenega dela, ki se neposredno dotika dela, uporabljenega za kategorijo „Extra“.

Proizvod „Mojama de Barbate“ je na zunaj temno rjave barve, pri razrezu pa se pokažejo proge, značilne za ledveni del tuna, ki so precej izrazitejše pri proizvodu kategorije „Primera“ kot pri proizvodu kategorije „Extra“. Notranjost proizvoda ob razrezu je različnih odtenkov temno rdeče barve, ki je temnejša ob robovih, tekstura je čvrsta, gladka in ne preveč vlaknasta, z vonjem in okusom po modrih ribah.

Vsebnost soli je med 3 % in 9 %, vodna aktivnost pa je nižja od 0,90.

Proizvod „Mojama de Barbate“ je lahko vakuumsko pakiran v prozorne plastične vrečke, in sicer v različno težkih kosih ali narezan na rezine. Lahko je pakiran tudi na plastičnih pladnjih ali v steklene kozarce, in sicer narezan na rezine v oljčnem ali sončničnem olju.

3.3. Krma (samo za proizvode živalskega izvora) in surovine (samo za predelane proizvode)

„Mojama de Barbate“ se proizvaja iz ledvenega dela tuna naslednjih vrst: Thunnus albacares s komercialnim imenom rumenoplavuti tun ali rabil in Thunnus thynnus s komercialnim imenom navadni ali modroplavuti tun, z živo težo več kot 150 kg. Območje izvora surovine za proizvod „Mojama de Barbate“ ni omejeno, vendar se proizvaja izključno iz divjega tuna.

3.4. Posebne faze proizvodnje, ki jih je treba izvajati na opredeljenem geografskem območju

Na opredeljenem geografskem območju se izvajajo naslednje dejavnosti: umivanje tuna, razrez (ki se tradicionalno imenuje ronqueo), umivanje različnih razrezanih kosov, soljenje, ponovno umivanje, da se doseže želena stopnja slanosti, stiskanje, obdelava ledvenih delov s sušenjem, obrezovanje in končni izbor pred pakiranjem.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod „Mojama de Barbate“ je treba zapakirati pri viru, da se ohranijo fizikalne, kemijske in organoleptične lastnosti, pridobljene ob koncu postopka, zlasti vsebnost soli in vodna aktivnost.

3.6. Posebna pravila za označevanje proizvoda, za katerega se uporablja registrirano ime

Na oznaki vsakega proizvajalca, ki trži proizvod z ZGO „Mojama de Barbate“, morata biti dobro vidna besedilo „Mojama de Barbate“ in logotip ZGO Evropske unije.

4. Jedrnata opredelitev geografskega območja

„Mojama de Barbate“ se proizvaja v občinah Barbate in Vejer de la Frontera, ki se nahajata v pokrajini Cádiz.

5. Povezava z geografskim območjem

„Mojama de Barbate“ na domačem trgu velja za gurmanski proizvod, za katerega so značilni skrbna priprava, visoka cena in zahtevni potrošniki. Najdemo ga v trgovinah z regionalnimi specialitetami, v različnih krajih po Španiji in v obratih, ki strežejo hrano.

Povezava med imenom „Mojama de Barbate“ in geografskim območjem temelji na slovesu in ugledu proizvoda, ki izhajata iz tradicije soljenja rib na tem območju. To je območje, kjer se tun lovi že stoletja in še danes, izkušnje in znanje pa temeljijo na obrtniških metodah priprave ter se prenašajo iz roda v rod.

Ribolov in soljenje tuna imata na celotni obali Cadiškega zaliva dolgo tradicijo, ki izhaja iz časa Feničanov in Tartežanov, ki so prvotne prebivalce območja poučili o tehnikah, obstajajo pa tudi navedbe o lovljenju tuna z labirinti mrež, ki naj bi se uporabljali v tem obdobju.

Pozneje so Arabci izboljšali obliko mrež in uvedli ribolov almadraba (izraz v andaluzijski arabščini pomeni „kraj, kjer se tepe ali bori“), tj. tehniko, s katero se ribe ujame v labirint mrež blizu obale, ob kateri tun potuje na svoji poti od Atlantika do Sredozemlja, kjer se drsti.

V skoraj desetih stoletjih so različni klasični avtorji pustili številne zapise o ribolovu almadraba v Gibraltarski ožini ter o obilju in izjemni velikosti tunov, ulovljenih na tem območju, pri čemer so zelo podrobno opisali ribolov nanje z labirinti mrež. Opisali so tudi trgovanje s tuni po celotnem Sredozemlju ter izpostavili njihovo visoko hranilno in gastronomsko vrednost.

Soljenje in predelava tuna sta bili močno razviti industriji že v rimski provinci Betiki. Ljudstva, ki so se pozneje ustalila na jugu Španije, so razvila in okrepila ribolovno industrijo, ki se je s svojimi značilnimi tradicionalnimi obrtniškimi postopki ohranila vse do danes.

Na geografskem območju, kjer se proizvaja „Mojama de Barbate“, je še vedno prisotna tradicionalna predelovalna industrija in organizirajo se dejavnosti za strokovne delavce iz gostinskega sektorja in sektorja tunov, ljubitelje tunov ali širšo javnost, na primer Semana Gastronómica del Atún [gastronomski teden tuna], ki ga organizira občina Barbate in na katerem udeleženci iz sektorja hrane in pijače predstavijo pripravo različnih kuharskih umetnij (showcookings), gosti pa lahko poskusijo tradicionalne jedi iz modroplavutega tuna, ki so sestavni del kulinarične ponudbe na tem priobalnem območju v pokrajini Cádiz. Na dogodku potekajo tudi druge dejavnosti, kot so kuharska tekmovanja in tekmovanje za pripravo najboljšega prigrizka tapa iz modroplavutega tuna.

„Mojama“ je najpomembnejši soljeni proizvod iz tuna in v industriji, ki ga proizvaja, se uporabljajo izključno obrtniški postopki, ki so jih razvila mala in srednja družinska podjetja, na čelu katerih so ustanovitelji ali njihovi potomci; zato so se ohranile najbolj tradicionalne metode proizvodnje, novosti, ki so bile vključene vanje, pa zajemajo zgolj postopke za izboljšanje varnosti hrane in celovitejši nadzor proizvodnega postopka, da bi se povečala kakovost. Za pripravo proizvoda so v vsaki fazi postopka potrebni strokovno znanje in izkušnje: rezanje ribe, odstranitev ledvenih delov, ki se uporabljajo za pripravo proizvoda „Mojama de Barbate“, delanje zarez na ustreznih mestih, soljenje, pri katerem je treba vedeti, koliko soli dodati, nato umivanje, ki mora biti nadzorovano, da se iz ledvenega dela odstrani odvečna (in samo odvečna) sol, in na koncu sušenje, ki zaradi lokalne mikroklime poteka v optimalnih pogojih, in sicer naravno ali v tunelih, zasnovanih za ta namen.

O slovesu tega proizvoda v kulinaričnem svetu pričajo številne objave, zlasti v popisu tradicionalnih proizvodov Inventario Español de Productos Tradicionales iz leta 1996, ki ga je pripravil državni vladni organ, in sicer ministrstvo za kmetijstvo, ribištvo in prehrano, ter v raziskavi Catalogación y Caracterización de los Productos Típicos Agroalimentarios de Andalucía (Popis in opis značilnih andaluzijskih agroživilskih proizvodov), zvezek II, ki jo je leta 2006 objavila Fundación Unicaja, v katerih je „mojama“ opisana kot tradicionalen andaluzijski proizvod, ki se proizvaja predvsem v mestu Barbate (pokrajina Cádiz) in v mestu Isla Cristina (pokrajina Huelva).

Nacionalni časopis El País je 30. avgusta 2009 objavil članek o hrani z naslovom „Sal para la vida“ (Sol za življenje), v katerem je bilo navedeno: „Dandanes razvite države še vedno solijo ribe, saj jim to daje odlično aromo. Španija slovi po nekaterih vrhunskih proizvodih, kot so sardoni iz Santoñe in ‚Mojama de Barbate‘.“

V razdelku za hrano in pijačo vodnika za pokrajino Cádiz La Mar de Cádiz je navedeno: „Gastronomija obale Cádiza je tako bogata in raznovrstna kot sama pokrajina – od vin iz mest Sanlúcar de Barrameda in El Puerto de Santa María do lokalnih ocvrtih rib in Mojama de Barbate –, zato je ta kuhinja ena najbolj cenjenih v Španiji.“

O slovesu proizvoda „Mojama de Barbate“ pričajo tudi številne omembe na spletu, na primer:

spletni interaktivni vodnik po restavracijah z morsko hrano Guía Interactiva de Restaurantes de Cocina Marinera tako poudarja sloves proizvoda: „Eden izmed najbolj znanih slanih proizvodov je mojama de atún (značilen za mesti Isla Cristina in Barbate, ki sta največja proizvajalca v Andaluziji)“.

Restavracija Buentrago, ki ima v Sevilji več podružnic, je na svoj jedilni list prigrizkov tapas vključila tudi proizvod „Mojama de Barbate“.

Na otvoritvi mednarodnega turističnega sejma FITUR v Madridu so obiskovalci lahko poskusili proizvod „Mojama de Barbate“.

Različne publikacije v pokrajini Cádiz obveščajo o pokušinah proizvoda „Mojama de Barbate“ v času semana del atún [teden tuna].

Turistični vodnik po kraju Los Caños de Meca posebej omenja „Mojama de Barbate“ kot tipični lokalni proizvod.

Mojama de atún extra de Barbate je vključena tudi na jedilni list restavracije Alcaravea.

Članek iz spletnega časopisa Andalucía potrjuje ugled proizvoda „Mojama de Barbate“: „Barbate (Cádiz) ima zelo raznoliko kuhinjo, ki temelji na morski hrani, specialitete pa vključujejo ‚Mojama de Barbate‘“. V članku je proizvod nato podrobno opisan.

Proizvod „Mojama de Barbate“ je omenjen tudi v Guía de la provincia de Cádiz [vodnik po pokrajini Cádiz], in sicer kot značilna in „slastna“ jed z visoko hranilno vrednostjo.

Kar zadeva uporabo tega imena v vsakdanjem jeziku, pa je v članku iz časopisa ABC de Sevilla z dne 7. avgusta 2000 zapisano „tako suhi [povsem brez denarja] kot mojama iz Barbateja ali Isle Cristine“.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletišču: https://juntadeandalucia.es/export/drupaljda/Pliego_Barbate_modificado.pdf

ali neposredno na domači strani ministrstva za kmetijstvo, živinorejo, ribištvo in trajnostni razvoj Consejería de Agricultura, Ganadería, Pesca y Desarrollo Sostenible

(http://www.juntadeandalucia.es/agriculturaypesca/portal), pod razdelki:

„Areas de Actividad“/„Industrias y Cadena Agroalimentaria“/„Calidad“/„Denominaciones de Calidad“/„Productos derivados de la pesca“. Specifikacija se nahaja pod naslovom „Denominación de calidad“ (Označba kakovosti).

(1) UL L 343, 14.12.2012, str. 1.